Author: Alexandra.Kapisovska
Last saved by: spano
Company: ms

Predkladacia správa

Rozhodnutím Rady EÚ zo dňa 28. februára 2002 (č. 2002/187/JAI) bol založený EUROJUST s cieľom posilniť boj proti najzávažnejším formám trestnej činnosti. 
V zmysle článku 1 cit. Rozhodnutia je Eurojust orgánom Európskej únie s vlastnou právnou subjektivitou a je financovaný zo všeobecného rozpočtu Európskej únie.
Každý členský štát má právo menovať/určiť jedného národného zástupcu (člena) v súlade so svojím vnútroštátnym právnym poriadkom, ktorým má byť alebo prokurátor alebo sudca alebo príslušník polície, ktorý má porovnateľné postavenie s vyššie uvedenými (článok 2 ods. 1 cit. Rozhodnutia)
Národný zástupca v Eurojuste je ustanovený v súlade s vnútroštátnym právnym poriadkom vysielajúceho štátu tak, aby bol spôsobilý zabezpečiť dobré fungovanie Eurojustu. Predpokladá sa teda jeho stála prítomnosť v Haagu.
Plat vysielajúceho experta, vrátane odmien a pobytové náklady zostávajú na ťarchu vysielajúceho štátu. Vybavenie a prenájom pracoviska vyslaného experta, ako aj jeho prevádzka sú na ťarchu Eurojustu.
Každý členský štát pri menovaní národného zástupcu v Eurojuste určí rozsah mandátu svojho zástupcu, povahu a rozsah jeho právomocí vo vzťahu k jeho vlastnému štátu, rozsah práva konať vo vzťahu k cudzím súdnym orgánom a právo konať vo vzťahu k iným orgánom, ku ktorým má Slovenská republika záväzky. Je tiež potrebné zabezpečiť prístup národného zástupcu / člena Eurojustu do Registra trestov Slovenskej republiky.
Eurojust spĺňa znaky súdneho orgánu, keďže národnými zástupcami môžu byť okrem prokurátorov a vyšetrovateľov aj sudcovia a vzhľadom na právnu subjektivitu Eurojustu má znaky medzinárodnej organizácie – orgánu Európskej únie, ktorej členmi sú členské štáty Európskej únie. 
V zmysle článku 7 ods. 2 Ústavy Slovenskej republiky právne záväzné akty Európskych spoločenstiev a Európskej únie majú prednosť pre zákonmi Slovenskej republiky. Cit. Rozhodnutie má preto prednosť pred zákonmi Slovenskej republiky.
V prípade vyslania sudcu za národného zástupcu Slovenskej republiky do Eurojustu je potrebné prerušenie výkonu jeho funkcie sudcu podľa ustanovenia §24 ods. 3 zákona č. 385/2000 Z.z. o sudcoch a prísediacich. 
Materiál sa predkladá na rokovanie vlády SR v súlade s bodom 3.1.5 Metodického pokynu na prípravu a predkladanie materiálov na rokovanie vlády SR – Výnimka z predkladania materiálov na pripomienkové konanie. 
Predkladaný materiál nemá enviromentálny vplyv, ani vplyv na zamestnanosť. 
Finančné podmienky vyslania národného zástupcu SR do Eurojustu budú riešené v súlade s bodom B.2. návrhu uznesenia.